Урыстәылатәи аган аҟнытә аилатәараҟны иҟан: Аҳәынҭқарратә Дума Атәылахьчаразы аилак ахантәаҩы Андреи Картаполов, Аҳәынҭқарратә Дума адепутатцәа ицәырырго ахашәалахәқәа ирызку адыррақәа рҵабыргреи, амазареи амазаратә ҟазшьа змоу ахыдҵақәеи аконтроль рзура азҵаарақәеи амандаттә зҵаарақәеи рзы Акомиссиа ахантәаҩы Оҭари Аршба, Ихьыԥшым Аҳәынҭқаррақәа Реиҩызара аусқәа рзы, евразиатәи аинтеграциеи, аџьынџьуаа аҽрымадареи рзы Аҳәынҭқарратә Дума Аилак ахантәаҩы актәи ихаҭыԥуаҩ Константин Затулин, иара убас УА анагӡаратә мчхара афедералтә усбарҭақәа рхаҭарнакцәа.
Адепутатцәа изларҳәаз ала, аԥсуа ган ирыднагалоит Аиқәшаҳаҭра атекст акоординаттә ҭыԥқәа рыхәҭаҟны аобиект ахьыҟоу адгьыл ҭыԥи уи иаԥну амшын аӡымҽхаки иҳәаақәа шьақәзыргыло аиқәымшәарақәа раарԥшра иадҳәалоу арҽеирақәа ралагалара.
Иара убас Аиқәшаҳаҭраҟны иарбоу азинтә нормақәа ралкаара хықәкыс иҟаҵаны, аԥсуа ган ирыднагалоит аурыс ган аобиекти, адгьыл ҭыԥқәеи, амшын ӡымҽхаки рыцәгара мамзаргьы ахԥатәи ахаҿқәа рыҭареи рзы азин шамам атәы зҳәо арҽеирақәа Аиқәшаҳаҭра атекст алагалара.
Апресс-конференциа алахәцәа Аҳәынҭдума алахәцәа иаҵшьны ираҳартә иҟарҵеит аԥсуа делегациа еицҿакны ирымоу агәаанагара атәы.
Урҭ иазгәарҭеит урыстәылатәи аган иаанарԥшыз аилкаара, зыӡбахә ҳәаз аԥсахрақәа рганахьала аҿагылара шыҟарымҵо. Адепутатцәа АИХ ахаҭарнакцәа адырра рырҭеит имҩаԥысыз аилацәажәарақәа рзы, Апарламент аҟны аиуристцәа алархәны ари Аиқәшаҳаҭра АА азакәанԥҵара инақәыршәаны аус адуларазы иҟоу алшарақәа рыҭҵаара нап адыркит.
Адепутатцәа иазгәарҭеит АА Адәныҟатәи аусқәа рминистрра аԥсуеи аурыс парламентари реиԥылара инадҳәаланы имҩаԥнагаз аусура ду.